Kalász István

*A szerelem olyan*

reggel hallod a másik már zuhanyozik kávét főz rádiót

hallgat és valamit mond az elnöknek a szerelem olyan

hogy megy le a lépcsőn nem néz vissza a szerelem

fékcsikorgás az aszfalton a szerelem mint a macska ül

az ablakban délután a szerelem olyan mint takaró a kanapén

a leesett pohár a kövön folt az abroszon a szerelem olyan mint a

sötét szoba ahová belépsz óvatosan csak részeket érintesz de

mégis benned az egész

*Mondom magamnak: szeretnék*

Olyan verset

aminek minden szavát

aláhúzod magadban

olyan verset szeretnék

írni olyat amit újra olvasol

olyan verset szeretnék

hogy te is írni akarsz

írni te olyat amitől

jó lesz a mögötted

igaz lesz az előtted

olyan verset hogy nyílik

a fölötted és mély lesz az

alattad

olyan verset amiben

szél támad zászlónak

takarót visznek az alvónak

és későn este tányért

teszel az asztalra a váratlan

vendégnek.

*Május1 emlékére*

Reggel fehérebben kék az ég meg olajzöld

a fű az erkélyen tört narancs a játék vödör a gyereknek

kint cirkulál a rendőrkék majd zenére lila léggömbök

a délután közepén kijön a bíboros a hínárzöld ligetbe

a számlasárga virslihez öregbarna mustárt osztanak

végül a héten nyolcadszor szürkére hajszolt ember a

túlélés szürkéjébe olvad így menekül és megírja

este otthon a hamisfekete gyászjelentést magáról.